Pôvodná publikácia

Vladimír Roy. Básne. SVKL. Bratislava 1963. 363 s.

Túh snivých chvíle

Vstup

„Schyť tie divné melódie!“

Málo je v nich tepla krásy;

azda ani neosviežia?

Rodili ich divné časy.

*

„Duch ten ale spievať musí!“

On len v piesni nájde seba,

lebo bez nej v trosiek kusy

rozbíja sa i kus neba.

november 1921

Že to srdce ešte…

Že to srdce ešte bolí?

Bolí, lebo bolieť musí,

ešte vždy tá žalosť dusí

ako kvieťa bodliak v poli.

Že tá duša ešte žiali?

Žiali, lebo žialiť musí,

rozbitá je na sté kusy,

minulosť ju bolí, páli.

Raz to srdce zhojí rany,

poozdravie dokonale,

rozvravia sa modré diale,

otvoria sa jasu brány.

Raz tá duša splna splesá,

radosť zhudie chórom v hrudi,

v nej sa veľká nádej vzbudí

a ku bránam šťastia hne sa!

október 1922

Koniec ukážky